[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.9.2010

COM(2010) 473 τελικό

2010/0246 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κυκλοφορία στην αγορά και τη χρήση πρόδρομων ουσιών εκρηκτικών υλών

(Κείμενο που παρουσιάζει ενδιαφέρον για τον ΕΟΧ)

SEC(2010) 1041 SEC(2010) 1040

ΑΙΤΙΟΛΟΓΙΚΗ EKΘΕΣΗ

Πλαίσιο της προτασησ |

Αιτιολόγηση και στόχοι της πρότασης Ο προτεινόμενος κανονισμός εξετάζει το πρόβλημα της παράνομης χρήσης ορισμένων χημικών ουσιών που είναι εύκολα διαθέσιμες στην αγορά για το ευρύ κοινό, ως πρόδρομες ουσίες εκρηκτικών οικιακής παρασκευής. Με τη σειρά τους, τα εκρηκτικά οικιακής παρασκευής είναι το πλέον προτιμώμενο εργαλείο που επιστρατεύουν οι τρομοκράτες και οι λοιποί εγκληματίες στις επιθέσεις τους. Κύριος στόχος των προτεινόμενων μέτρων είναι η μείωση του εν λόγω κινδύνου μέσω της παρεμπόδισης της πρόσβασης του ευρέος κοινού σε επιλεγμένες χημικές ουσίες υψηλής συγκέντρωσης. |

Γενικό πλαίσιο Τα εκρηκτικά οικιακής παρασκευής, τα οποία κατασκευάζονται από συγκεκριμένες πρόδρομες χημικές ουσίες που είναι εύκολα προσβάσιμες αποτελούν το προτιμώμενο εργαλείο για τους δράστες τρομοκρατικών επιθέσεων, από τους οποίους η ΕΕ, όπως καταγράφεται από τις εκθέσεις TE-SAT (Εκθέσεις για την κατάσταση και τις τάσεις της τρομοκρατίας στην ΕΕ) της Ευρωπόλ, δεν έχει απαλλαγεί. Επί του παρόντος, το ευρύ κοινό έχει σχετικά εύκολη πρόσβαση στις εν λόγω χημικές ουσίες, ακόμα και σε συγκεντρώσεις που επαρκούν για την κατασκευή ισχυρών εκρηκτικών μηχανισμών. Το πρόβλημα επιτείνεται από το γεγονός ότι η αγορά χημικών ουσιών στην ΕΕ είναι μεγάλη και πολυσχιδής, με πολλαπλούς τελικούς χρήστες. Η αλυσίδα εφοδιασμού πρόδρομων ουσιών, και ειδικότερα το τελευταίο τμήμα της (πωλήσεις σε τελικούς χρήστες), δεν έχει εν γένει επαρκή επίγνωση των κινδύνων που εγείρονται από άτομα εμπλεκόμενα σε σοβαρές εγκληματικές και τρομοκρατικές δραστηριότητες τα οποία επιχειρούν να αποκτήσουν πρόδρομες ουσίες. Ορισμένοι παράγοντες της αλυσίδας εφοδιασμού, ειδικότερα παράγοντες του τελευταίου κρίκου της αλυσίδας, έχουν πωλήσει πρόδρομες ουσίες σε τρομοκράτες ή άλλους εγκληματίες σε ποσότητες που θα έπρεπε να είχαν κινήσει υποψίες. Μολονότι εφαρμόζονται διάφορα νομοθετικά και μη νομοθετικά μέτρα σε διεθνές, ενωσιακό και εθνικό επίπεδο, αυτά είτε δεν εστιάζουν ειδικά στους κινδύνους για την ασφάλεια που συνδέονται με συγκεκριμένες χημικές ουσίες είτε δεν καλύπτουν ολόκληρη την ΕΕ, γεγονός που υποδηλώνει ότι πρόδρομες ουσίες που τελούν υπό περιορισμό ή έλεγχο σε μία χώρα, μπορούν να αποκτηθούν με ευκολία σε άλλη, με αποτέλεσμα να μην δημιουργείται μόνο πρόβλημα ασφάλειας, αλλά και πρόβλημα ομαλής λειτουργίας της εσωτερικής αγοράς. |

Ισχύουσες διατάξεις στον τομέα που αφορά η πρόταση Ο κανονισμός (ΕΚ) αριθ. 1907/2006[1] (REACH) — καλύπτει μεν τις χημικές ουσίες όσον αφορά την προστασία —πλην μίας εξαίρεσης— αλλά δεν εξετάζει τις ανησυχίες για την ασφάλεια που συνδέεται με τις πρόδρομες χημικές ουσίες εκρηκτικών υλών. Το παράρτημα XVII του κανονισμού REACH[2] περιλαμβάνει απαγόρευση της πώλησης νιτρικού αμμωνίου στο ευρύ κοινό (ουσία που συγκαταλέγεται στις πρόδρομες ουσίες που προκαλούν ανησυχία) με περιεκτικότητα σε άζωτο 16 % ή περισσότερο. Ωστόσο, η εν λόγω νομική πράξη δεν προβλέπει συστήματα αδειοδότησης ή αναφοράς ύποπτων συναλλαγών και αφορά μόνο μία από τις πρόδρομες ουσίες που χαρακτηρίστηκαν ως υψηλού κινδύνου στο σχέδιο δράσης για τη βελτίωση της ασφάλειας των εκρηκτικών υλών. Η οδηγία 91/414/ΕΟΚ του Συμβουλίου[3] — πραγματοποιεί σταδιακή παύση της πώλησης ζιζανιοκτόνων που περιέχουν χλωρικά άλατα, αλλά εξετάζει μόνο μία συγκεκριμένη χρήση των εν λόγω χημικών ουσιών και μόνο μία ομάδα των πρόδρομων χημικών ουσιών εκρηκτικών υλών που προκαλούν ανησυχία. |

Συνοχή με άλλες πολιτικές και στόχους της Ένωσης Η πρόταση συνάδει με τους στόχους πολιτικής που ορίστηκαν στην αντιτρομοκρατική στρατηγική της Ευρωπαϊκής Ένωσης[4], στο σχέδιο δράσης για τη βελτίωση της ασφάλειας των εκρηκτικών υλών[5] και στο Πρόγραμμα της Στοκχόλμης — Μια ανοικτή και ασφαλής Ευρώπη που εξυπηρετεί και προστατεύει τους πολίτες.[6] |

Διαβούλευση με τα ενδιαφερομενα μερη και εκτιμηση αντικτυπου |

Διαβούλευση με τα ενδιαφερόμενα μέρη |

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συμμετεχόντων στη διαβούλευση Η προτεινόμενη πολιτική απορρέει από τις εργασίες και τις συστάσεις της μόνιμης επιτροπής για τις πρόδρομες ουσίες. Πρόκειται για μια ad hoc συμβουλευτική επιτροπή που απαρτίζεται από εμπειρογνώμονες των αρχών των κρατών μελών της ΕΕ και αντιπροσώπους του ιδιωτικού τομέα και τελεί υπό την προεδρία της Επιτροπής. Έως τώρα έχει συγκληθεί δέκα φορές προκειμένου να συμβουλεύσει την Επιτροπή σχετικά με τις ουσίες που καλύπτει ο παρών κανονισμός και άλλα μέτρα για τις πρόδρομες ουσίες εκρηκτικών υλών. Τη 13η Φεβρουαρίου 2009, η μόνιμη επιτροπή για τις πρόδρομες ουσίες ενέκρινε την ετήσια έκθεσή της για το 2008 με σαφείς συστάσεις για την ενίσχυση της ασφάλειας των πρόδρομων ουσιών. Οι εν λόγω συστάσεις αποτέλεσαν τη βάση για τη μελέτη εκτίμησης αντικτύπου. Η μόνιμη επιτροπή για τις πρόδρομες ουσίες συμμετείχε ενεργά στην ανάπτυξη της συγκεκριμένης μελέτης —μέσω τακτικών διαβουλεύσεων με τα μέλη της (τόσο από τον δημόσιο όσο και από τον ιδιωτικό τομέα). Επιπλέον, εκπονήθηκε επιγραμμική έρευνα για τις επιχειρήσεις και διοργανώθηκαν δύο εργαστηριακές συνεδρίες ενδιαφερομένων μερών για την τεκμηρίωση της εκτίμησης των επιλογών πολιτικής που προτάθηκαν στο σχέδιο μελέτης. Στις διαβουλεύσεις στο πλαίσιο της ανάπτυξης της προπαρασκευαστικής μελέτης συγκαταλέγονται επίσης διαβουλεύσεις ορισμένων ΜΜΕ οι οποίες αναμένεται να επηρεαστούν περισσότερο από δυνητικά μέτρα για τις πρόδρομες ουσίες, ειδικότερα των παραγωγών εξαμίνης. |

Σύνοψη απαντήσεων και του τρόπου που λήφθηκαν υπόψη Η εν λόγω διαδικασία διαβούλευσης με εξωτερικά και εσωτερικά ενδιαφερόμενα μέρη ολοκληρώθηκε σε υψηλό επίπεδο συναίνεσης όσον αφορά την προτιμώμενη επιλογή πολιτικής και πραγματική και ρεαλιστική ισορροπία μεταξύ αφενός των ανησυχιών για την ασφάλεια και αφετέρου, των ανησυχιών για την ευημερία της βιομηχανίας, του τομέα της λιανικής πώλησης και των καταναλωτών. Οι ανησυχίες από την πλευρά του κλάδου και των ΜΜΕ που επηρεάζονται περισσότερο (ιδίως των παραγωγών δισκίων καυσίμου εξαμίνης) λήφθηκαν υπόψη στο τελικό κείμενο της πρότασης. |

Συλλογή και χρήση εμπειρογνωμοσύνης |

Σχετικοί επιστημονικοί τομείς/τομείς εμπειρογνωμοσύνης Η πρόταση βασίζεται σε μεγάλο βαθμό στην έρευνα και στις δοκιμές για την ασφάλεια που διενεργήθηκαν από διάφορα κράτη μέλη της ΕΕ. Αντιπρόσωποι του κλάδου παρείχαν εμπειρογνωμοσύνη σχετικά με την αγορά χημικών ουσιών και τη χρήση χημικών προϊόντων. |

Μεθοδολογία που χρησιμοποιήθηκε Τα αποτελέσματα της έρευνας και των δοκιμών για την ασφάλεια αντανακλώνται στην ανάπτυξη των συστάσεων της μόνιμης επιτροπής για τις πρόδρομες ουσίες προς την Ευρωπαϊκή Επιτροπή και περιλήφθηκαν στην εκτίμηση αντικτύπου και στην αξιολόγηση των επιμέρους επιλογών πολιτικής στο πλαίσιο της μελέτης για την εκτίμηση αντικτύπου που εκπονήθηκε από εξωτερικό ανάδοχο. |

Κυριότεροι φορείς/εμπειρογνώμονες που συμμετείχαν στις διαβουλεύσεις CEFIC (Ευρωπαϊκό Συμβούλιο Χημικών Βιομηχανιών), FECC (Ευρωπαϊκή Ένωση Διανομέων Χημικών Προϊόντων), εμπειρογνώμονες από τις αρμόδιες αρχές των κρατών μελών, καθώς και εταιρείες μελετών — GHK, Rand Europe, Comstratos. |

Σύνοψη των γνωμοδοτήσεων που ελήφθησαν και αξιοποιήθηκαν |

Ο κίνδυνος για ενδεχόμενη παράνομη χρήση συγκεκριμένων πρόδρομων χημικών ουσιών στην κατασκευή εκρηκτικών οικιακής παρασκευής δεν μπορεί μεν να αποκλειστεί εντελώς, ωστόσο μπορεί να μειωθεί σημαντικά με τον περιορισμό της διαθεσιμότητας συγκεκριμένων χημικών ουσιών στο ευρύ κοινό όταν υπερβαίνουν τα καθορισμένα κατώτατα όρια συγκέντρωσης. Τα προτεινόμενα κατώτατα όρια προέκυψαν με βάση τα αποτελέσματα της έρευνας και των δοκιμών για την ασφάλεια και μια ανάλυση σχετικά με τη χρήση των εν λόγω χημικών ουσιών από το ευρύ κοινό. |

Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων Η «Προπαρασκευαστική μελέτη για την κατάρτιση εκτίμησης αντικτύπου δυνητικών νομοθετικών και μη νομοθετικών περιορισμών όσον αφορά τις πρόδρομες χημικές ουσίες εκρηκτικών υλών» κοινοποιήθηκε στα μέλη της μόνιμης επιτροπής για τις πρόδρομες ουσίες (και μέσω αυτών στις αρχές των κρατών μελών και στα ενδιαφερόμενα μέρη του κλάδου) και διατίθεται από την Επιτροπή κατόπιν αίτησης. |

Εκτίμηση αντικτύπου Οι υπό εξέταση επιλογές περιλάμβαναν προαιρετικά μέτρα για τον ιδιωτικό τομέα (βιομηχανίας και λιανικής πώλησης), κανονιστική δράση μεμονωμένων κρατών μελών, νομοθετικά μέτρα σε επίπεδο Ευρωπαϊκής Ένωσης και συνδυασμό αυτών. Στα προαιρετικά μέτρα για τον τομέα της βιομηχανίας και της λιανικής πώλησης συγκαταλέγονταν το σύστημα αναφοράς ύποπτων συναλλαγών, οι εκστρατείες ευαισθητοποίησης των εργαζομένων σχετικά με τους κινδύνους για την ασφάλεια που συνδέονται με τις χημικές ουσίες που προκαλούν ανησυχία και η ενίσχυση της ασφάλειας σε ολόκληρη την αλυσίδα εφοδιασμού για τις συγκεκριμένες χημικές ουσίες. Οι προσπάθειες της Ευρωπαϊκής Επιτροπής μέσω διαφόρων ενώσεων ευρωπαϊκού επιπέδου το 2008 καταδεικνύουν ότι, αν και επιθυμητά, μέτρα τέτοιου τύπου δεν μπορούν αυτά καθαυτά να επιτύχουν τον επιθυμητό στόχο για βελτιωμένη ασφάλεια καθώς δεν διασφαλίζεται η ενιαία επιβολή και προσέγγισή τους από όλα τα ενδιαφερόμενα μέρη σε πανενωσιακό επίπεδο. Ορισμένα κράτη μέλη έχουν ήδη εγκρίνει προαιρετικά ή νομοθετικά μέτρα, ή συνδυασμό των δύο, για τη μείωση της διαθεσιμότητας των πρόδρομων χημικών ουσιών εκρηκτικών υλών. Ορισμένα κράτη μέλη εξετάζουν μέτρα τέτοιου τύπου αλλά αναμένουν από την ΕΕ να παράσχει ηγεσία. Αυτή η ανομοιογένεια δείχνει ότι μια εναρμονισμένη προσέγγιση σε επίπεδο ΕΕ είναι επιθυμητή ώστε να αποφεύγονται τα διαφορετικά επίπεδα νομοθετικών ρυθμίσεων, στοιχείο που οδηγεί σε κενά στην ασφάλεια μιας εσωτερικής αγοράς η οποία χαρακτηρίζεται από ελεύθερη κυκλοφορία αγαθών και προσώπων. Διάφορες επιλογές πολιτικής για νομοθετική δράση σε επίπεδο ΕΕ έχουν αποτελέσει αντικείμενο εκτενών εκτιμήσεων αντικτύπου και διαδικασιών διαβούλευσης. Δεν έχουν εντοπιστεί αρνητικές επιπτώσεις για το περιβάλλον· η προτιμώμενη επιλογή πολιτικής έχει μεν θετικές επιπτώσεις όσον αφορά την ασφάλεια, αλλά έχει και ορισμένες αρνητικές οικονομικές επιπτώσεις, που αφορούν ιδίως τον τομέα της λιανικής πώλησης και τις δημόσιες αρχές των κρατών μελών και συνδέονται με το κόστος εφαρμογής. Ωστόσο, οι εν λόγω οικονομικές και αρνητικές επιπτώσεις για τους καταναλωτές είναι σχετικά επουσιώδεις, δεδομένου ότι η μη επαγγελματική κατανάλωση πρόδρομων ουσιών αντιπροσωπεύει μόνο το 1,5 % περίπου της συνολικής κατανάλωσης στην ΕΕ των οικείων χημικών ουσιών και στις περισσότερες περιπτώσεις υπάρχουν διαθέσιμα υποκατάστατα προϊόντα. Η αγορά χημικών ουσιών που υπερβαίνουν τα κατώτατα όρια συγκέντρωσης θα εξακολουθεί να είναι εφικτή, αν και θα απαιτείται η επίδειξη άδειας. Κατά συνέπεια, εκείνοι που θα επηρεαστούν περισσότερο από το κόστος συμμόρφωσης είναι οι φορείς των κλάδων της βιομηχανίας και της λιανικής πώλησης που πωλούν στο ευρύ κοινό, καθώς και οι κυβερνητικές αρχές που είναι υπεύθυνες για το σύστημα αδειοδότησης. |

Η Επιτροπή εκπόνησε εκτίμηση αντικτύπου η οποία περιλαμβάνεται στο πρόγραμμα εργασίας. Η έκθεση της εκτίμησης αντικτύπου είναι διαθέσιμη στη διεύθυνση: http://ec.europa.eu/governance/impact/ia_carried_out/cia_2010_en.htm#homaf . |

Νομικά στοιχεια της προτασησ |

Σύνοψη της προτεινόμενης δράσης Κύριος στόχος της προτεινόμενης δράσης είναι η μείωση της πρόσβασης του ευρέος κοινού σε χημικές ουσίες υψηλού κινδύνου με επίπεδα συγκέντρωσης που διευκολύνουν την παράνομη χρήση των εν λόγω χημικών ουσιών για την κατασκευή εκρηκτικών οικιακής παρασκευής. Αυτό θα επιτευχθεί με την απαγόρευση των πωλήσεων συγκεκριμένων χημικών ουσιών που υπερβαίνουν τα κατώτατα όρια συγκέντρωσης στο ευρύ κοινό. Οι πωλήσεις υψηλότερων συγκεντρώσεων θα επιτρέπονται μόνο σε χρήστες που μπορούν να τεκμηριώσουν νόμιμη ανάγκη για χρήση της χημικής ουσίας — οι εν λόγω χρήστες μπορούν να αποκτήσουν άδεια αγοράς της χημικής ουσίας. Οι πωλήσεις των εν λόγω χημικών ουσιών και των μειγμάτων τους καθώς και οι πωλήσεις προϊόντων που περιέχουν τις χημικές ουσίες που προκαλούν ανησυχία και για τα οποία δεν μπορούν να καθοριστούν τα κατώτατα όρια συγκέντρωσης θα αποτελούν αντικείμενο αναφοράς ύποπτων συναλλαγών. Η προτεινόμενη νομοθετική δράση θα συνοδεύεται από προαιρετικά μέτρα που απευθύνονται στους κλάδους της βιομηχανίας και της λιανικής πώλησης με σκοπό την ενίσχυση της ασφάλειας και την ευαισθητοποίηση σε ολόκληρη την αλυσίδα εφοδιασμού. |

Νομική βάση Το άρθρο 114 της συνθήκης για τη λειτουργία της Ευρωπαϊκής Ένωσης. |

Αρχή της επικουρικότητας Η αρχή της επικουρικότητας εφαρμόζεται στον βαθμό που η πρόταση δεν εμπίπτει στην αποκλειστική αρμοδιότητα της Ευρωπαϊκής Ένωσης. |

Οι στόχοι της πρότασης δεν είναι δυνατόν να επιτευχθούν επαρκώς από τα κράτη μέλη για τον ακόλουθο λόγο/τους ακόλουθους λόγους. |

Μολονότι ισχύουν διάφορα νομοθετικά και μη νομοθετικά μέτρα σε διεθνές, ενωσιακό και εθνικό επίπεδο, τα εν λόγω μέτρα δεν εστιάζουν συγκεκριμένα στους κινδύνους για την ασφάλεια που συνδέονται με ορισμένες χημικές ουσίες ή δεν καλύπτουν ολόκληρη την ΕΕ, γεγονός που υποδηλώνει ότι πρόδρομες ουσίες που τελούν υπό περιορισμό ή έλεγχο σε μία χώρα, μπορούν να αποκτηθούν με ευκολία σε άλλη. Εκτός από τις συνέπειες για την ασφάλεια, μια τέτοια κατάσταση ενδέχεται επίσης να επισύρει στρεβλώσεις στην αγορά, οι οποίες δεν ευνοούν την ύπαρξη ίσων όρων ανταγωνισμού στην ΕΕ όσον αφορά τον συγκεκριμένο τομέα. |

Υπάρχουν ενδείξεις ότι τρομοκρατικές ομάδες λαμβάνουν υπόψη τις διαφορετικές προσεγγίσεις που ισχύουν στα εκάστοτε κράτη μέλη. Οι πιο σαφείς περιπτώσεις αφορούν την ETA, η οποία έχει κρύψει μεγάλες ποσότητες πρόδρομων ουσιών εκρηκτικών υλών εκτός της Ισπανίας και ειδικότερα, στη Γαλλία και στην Πορτογαλία. Ταυτόχρονα, έως σήμερα δεν υπάρχουν σαφή στοιχεία που να αποδεικνύουν ότι οι τρομοκράτες έχουν μεταβάλει την αγοραστική συμπεριφορά τους με βάση τις διαφορές στους κανονισμούς των εκάστοτε κρατών μελών. Η έλλειψη τέτοιων ενδείξεων μπορεί επίσης να οφείλεται στο γεγονός ότι προς το παρόν οι εν λόγω χημικές ουσίες εξακολουθούν να είναι εύκολα προσβάσιμες στα περισσότερα κράτη μέλη. |

Η δράση της ΕΕ θα επιτρέψει την καλύτερη υλοποίηση των στόχων της πρότασης για τον ακόλουθο λόγο/τους ακόλουθους λόγους. |

Οι τρέχουσες διαφορές μεταξύ των καθεστώτων που ισχύουν για τις πρόδρομες χημικές ουσίες εκρηκτικών υλών δεν έχουν απλώς αρνητικό αντίκτυπο στην ασφάλεια, αλλά επιπλέον στρεβλώνουν τη λειτουργία της εσωτερικής αγοράς. Επιδρούν αρνητικά στο διασυνοριακό εμπόριο και σε άλλες οικονομικές δραστηριότητες των παραγωγών και άλλων ενδιαφερόμενων μερών της αλυσίδας εφοδιασμού σε περισσότερες από μία χώρες. Η δράση σε επίπεδο ΕΕ θα συνέβαλε στην εξάλειψη των εν λόγω αρνητικών επιπτώσεων. Οι πρόσφατες επιθέσεις καθώς και οι επιθέσεις που απέτυχαν ή αποτράπηκαν καταδεικνύουν ότι η τρομοκρατία δεν περιορίζεται στα κράτη μέλη που κατά παράδοση έχουν υποφέρει από τρομοκρατικές επιθέσεις (π.χ. Ισπανία, Ηνωμένο Βασίλειο, Γαλλία) αλλά επεκτείνεται και σε άλλες χώρες της ΕΕ. Η φύση αυτών των επεισοδίων δείχνει επίσης ότι οι τρομοκράτες ενδέχεται να προετοιμάζουν σε μία χώρα επίθεση που σκοπεύουν να πραγματοποιήσουν σε άλλη. Η ασφάλεια της ΕΕ εξαρτάται από την ασφάλεια του πιο αδύναμου κρίκου της. Κατά συνέπεια, οι δραστηριότητες σε επίπεδο ΕΕ καθώς και μια συντονισμένη προσέγγιση της ΕΕ κρίνονται αναγκαίες και επωφελείς για όλα τα ενδιαφερόμενα μέρη. Τα κράτη μέλη, διά στόματος των αντιπροσώπων τους στη μόνιμη επιτροπή για τις πρόδρομες ουσίες, επισημαίνουν ότι προτιμούν μια ενωσιακή προσέγγιση για το συγκεκριμένο ζήτημα προκειμένου να καθιερωθούν ίσοι όροι ανταγωνισμού. Η εν λόγω προσέγγιση υποστηρίζεται επίσης από ενώσεις της ΕΕ που εκπροσωπούν τη χημική βιομηχανία και με τις οποίες έχουν διενεργηθεί εκτενείς διαβουλεύσεις κατά τη διάρκεια των εργασιών της μόνιμης επιτροπής για τις πρόδρομες ουσίες και των εργασιών για την εκτίμηση αντικτύπου. Ορισμένα κράτη μέλη επισήμαναν ότι δεν έχουν αναλάβει ακόμα δράση διότι αναμένουν πρωτοβουλία της ΕΕ. |

Οι εν λόγω δράσεις θα οδηγήσουν σε πιο εναρμονισμένο περιβάλλον ασφάλειας για τις χημικές ουσίες που χρησιμοποιούνται για την κατασκευή εκρηκτικών οικιακής παρασκευής. |

Το πεδίο εφαρμογής της πρότασης περιορίζεται σε σύντομο κατάλογο των χημικών ουσιών και των σχετικών μειγμάτων τους και στις πωλήσεις αυτών στο ευρύ κοινό (δηλαδή όχι σε επαγγελματίες χρήστες ή σε διεπιχειρηματικές δραστηριότητες). Επιπλέον, η διαθεσιμότητα ορισμένων ουσιών στο ευρύ κοινό είναι περιορισμένη μόνο όταν υπερβαίνουν συγκεκριμένα επίπεδα συγκέντρωσης και μπορούν να αποκτώνται κατόπιν επίδειξης άδειας από δημόσια αρχή (η οποία τεκμηριώνει τη νομιμότητα της χρήσης). Οι ουσίες και τα κατώτατα όρια συγκέντρωσης ορίζονται με σαφήνεια στο παράρτημα του κανονισμού. Η τρέχουσα κατάσταση δείχνει ότι οι εθνικές ρυθμίσεις για τον συγκεκριμένο τομέα προκαλούν ανομοιογένεια και όχι σύγκλιση, στοιχείο που είναι επιζήμιο για την ασφάλεια. Εξαιτίας της κανονιστικής ανομοιογένειας καθίσταται εφικτή η αγορά των χημικών ουσιών που προκαλούν ανησυχία σε ένα κράτος μέλος καθώς και η εύκολη μεταφορά τους και δυνητικά η παράνομη χρήση τους για κατασκευή εκρηκτικών οικιακής παρασκευής σε άλλο κράτος μέλος. |

Κατά συνέπεια, η πρόταση συμμορφώνεται με την αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας για τον ακόλουθο λόγο/τους ακόλουθους λόγους. |

Η προτεινόμενη νομοθετική πράξη έχει σαφώς οριοθετημένο πεδίο εφαρμογής. Αφήνει στα κράτη μέλη ευρύ περιθώριο να αναπτύξουν σύστημα αδειοδότησης στους καταναλωτές σύμφωνα με τις υφιστάμενες δομές τους και να καθιερώσουν κατάλληλες κυρώσεις. Θα ισχύουν οι ίδιοι κανόνες για όλους τους οικονομικούς φορείς. Η πράξη μπορεί να προσαρμόζεται με ευελιξία ανάλογα με την εξέλιξη της απειλής και των γνώσεων σχετικά με τις χημικές ουσίες (ανάλογα π.χ. με τα αποτελέσματα των ερευνών) με την προσθήκη ή την αφαίρεση ουσιών από τα παραρτήματα με διαδικασία μεταβίβασης αρμοδιοτήτων. Ως μορφή της νομοθετικής πράξης επιλέχθηκε ο κανονισμός, ούτως ώστε να αποφευχθεί η ανάγκη για καθιέρωση εθνικών μέτρων μεταφοράς στα 27 κράτη μέλη με κάθε ενδεχόμενη τροποποίηση των παραρτημάτων. |

Με τη χρήση των υφιστάμενων δομών για την εφαρμογή του κανονισμού θα ελαχιστοποιηθεί το οικονομικό βάρος που θα επωμιστούν η Ευρωπαϊκή Ένωση και οι εθνικές κυβερνήσεις. Επιπλέον, το πεδίο εφαρμογής του κανονισμού περιορίζεται σε συγκεκριμένες πρόδρομες χημικές ουσίες που εγείρουν τις μεγαλύτερες ανησυχίες, για την πλειονότητα των οποίων υπάρχουν εναλλακτικές που μπορούν να ικανοποιήσουν τις ανάγκες των καταναλωτών, γεγονός που σημαίνει ότι ο αριθμός των αιτήσεων έκδοσης αδειών αναμένεται να είναι περιορισμένος. Για την επίτευξη πραγματικής ισορροπίας μεταξύ των ανησυχιών για την ασφάλεια και των δυνατοτήτων της βιομηχανίας, του τομέα λιανικής πώλησης και της επιβολής του νόμου για την αναφορά ύποπτων συναλλαγών, θα παρασχεθεί καθοδήγηση με τη συμβολή όλων των ενδιαφερόμενων μερών. Οι αρνητικές οικονομικές επιπτώσεις στη βιομηχανία και στον τομέα της λιανικής πώλησης θα ελαχιστοποιηθούν δεδομένης της συνολικής χαμηλής κατανάλωσης των χημικών ουσιών που προκαλούν ανησυχία και υπερβαίνουν τα συγκεκριμένα κατώτατα όρια συγκέντρωσης (1,5 % της συνολικής κατανάλωσης των οικείων χημικών ουσιών στην ΕΕ), της δυνατότητας πώλησης των εν λόγω χημικών ουσιών με επίδειξη άδειας και της πιθανής αύξησης της χρήσης υποκατάστατων χημικών ουσιών από το ευρύ κοινό. Για να μην επιβαρυνθούν υπερβολικά οι δημόσιες αρχές και η αλυσίδα εφοδιασμού των χημικών ουσιών που προκαλούν ανησυχία κατά το αρχικό στάδιο, θα ισχύσει μεταβατική περίοδος για την εφαρμογή του κανονισμού. Αυτό είναι επίσης αναγκαίο προκειμένου να δοθεί στις επιχειρήσεις και στους καταναλωτές η ευκαιρία να συνεχίσουν να χρησιμοποιούν τις υπάρχουσες προμήθειες των εν λόγω χημικών ουσιών με στόχο να ελαχιστοποιηθούν οι οικονομικές απώλειές τους, καθώς επίσης και να παράσχουν τη δυνατότητα στις εθνικές αρχές να διαμορφώσουν σύστημα αδειοδότησης ως τμήμα της προτιμώμενης επιλογής πολιτικής. Αντίκτυπος στα θεμελιώδη δικαιώματα Η παρούσα πρόταση εξετάστηκε διεξοδικά για να διασφαλιστεί ότι οι διατάξεις της συνάδουν πλήρως με τα θεμελιώδη δικαιώματα και τις αρχές που κατοχυρώνονται ιδίως από τον Χάρτη των θεμελιωδών δικαιωμάτων της Ευρωπαϊκής Ένωσης, και κυρίως με την προστασία των δεδομένων προσωπικού χαρακτήρα, την επιχειρηματική ελευθερία, το δικαίωμα ιδιοκτησίας και την αρχή αποφυγής διακρίσεων. Η αναφορά ύποπτων συναλλαγών και το σύστημα αδειοδότησης που προβλέπει ο κανονισμός επιβάλλει την επεξεργασία δεδομένων προσωπικού χαρακτήρα, ενέργεια που συνεπάγεται σοβαρή παρέμβαση στην ιδιωτική ζωή και στο δικαίωμα προστασίας των δεδομένων προσωπικού χαρακτήρα. Για να είναι η εν λόγω παρέμβαση νόμιμη πρέπει να συμμορφώνεται με τα κριτήρια του δικαίου της ΕΕ, δηλαδή να είναι σύννομη, να σκοπεί στο έννομο δημόσιο συμφέρον που είναι απαραίτητο σε μια δημοκρατική κοινωνία και, συνεπώς, να είναι αναγκαία για την επίτευξη του συγκεκριμένου σκοπού και ανάλογη με τον επιδιωκόμενο στόχο, δηλαδή ο στόχος να μην είναι εφικτό να επιτευχθεί με λιγότερο περιοριστικά μέτρα. Η πρόταση ορίζει ρητά ότι η επεξεργασία των δεδομένων προσωπικού χαρακτήρα βάσει του παρόντος κανονισμού πρέπει πάντα να διενεργείται σύμφωνα με τις ρυθμίσεις περί προστασίας των δεδομένων της ΕΕ, δηλαδή σύμφωνα με την οδηγία 95/46/ΕΚ[7] και τις εθνικές ρυθμίσεις περί προστασίας των δεδομένων για την εφαρμογή της εν λόγω οδηγίας. Όσον αφορά την επιχειρηματική ελευθερία και το δικαίωμα ιδιοκτησίας, η πρόταση ανταποκρίνεται ανάλογα στους επιδιωκόμενους στόχους, ιδίως όταν λαμβάνονται υπόψη άλλες επιλογές πολιτικής, οι οποίες εξετάζονται λεπτομερώς στην εκτίμηση αντικτύπου, όπως για παράδειγμα, η πλήρης απαγόρευση της πώλησης των ουσιών στο ευρύ κοινό ανεξάρτητα από τα επίπεδα συγκέντρωσης. Άλλες, ενδεχομένως λιγότερο διεισδυτικές επιλογές πολιτικής κρίθηκαν λιγότερο αποτελεσματικές. Ο κανονισμός καθορίζει το πεδίο εφαρμογής των συστημάτων αδειοδότησης παραθέτοντας τις χημικές ουσίες που προκαλούν ανησυχία στο παράρτημα Ι και καθορίζοντας με σαφήνεια τα όρια συγκέντρωσης πάνω από τα οποία θα απαιτείται άδεια αγοράς της αντίστοιχης χημικής ουσίας. Η αναφορά ύποπτων συναλλαγών ισχύει μόνο για τις χημικές ουσίες που αναφέρονται στα παραρτήματα και βασίζεται στην εκτίμηση του κινδύνου που διενεργείται από τους οικονομικούς φορείς. Η πρόταση προβλέπει την κατάρτιση συγκεκριμένων και σαφών κατευθυντήριων οδηγιών ως βοήθημα στους οικονομικούς φορείς για την εκτίμηση της ύποπτης φύσης των συναλλαγών. Με τις εν λόγω κατευθυντήριες οδηγίες θα διασφαλιστεί ότι δεν θα δοθεί υπερβολικά ευρεία ερμηνεία της έννοιας με σκοπό την ελαχιστοποίηση των διαβιβάσεων δεδομένων προσωπικού χαρακτήρα στις αρχές επιβολής του νόμου και την αποτροπή ενδεχόμενων πρακτικών αυθαιρεσίας και διάκρισης. Ταυτόχρονα, το σύστημα αδειοδότησης και η υποχρέωση αναφοράς ύποπτων συναλλαγών θα δώσει τη δυνατότητα στους οικονομικούς φορείς να συνεχίσουν να εμπορεύονται όλες τις πρόδρομες ουσίες, περιορίζοντας κατ’ αυτόν τον τρόπο τον αντίκτυπο στην επιχειρηματική ελευθερία. Το δικαίωμα ιδιοκτησίας δεν επηρεάζεται καθώς οι επιχειρήσεις και το ευρύ κοινό θα εξακολουθούν να μπορούν να χρησιμοποιούν τα νομίμως κτηθέντα αγαθά τους. Τέλος, προβλέπονται μεγάλες μεταβατικές περίοδοι σε λογικά πλαίσια οι οποίες θα δώσουν την ευκαιρία στο ευρύ κοινό και στους οικονομικούς φορείς να προσαρμοστούν στις νέες απαιτήσεις, περιορίζοντας κατ’ αυτόν τον τρόπο περαιτέρω τον αντίκτυπο στο δικαίωμα ιδιοκτησίας και στην επιχειρηματική ελευθερία. |

Επιλογή νομικών πράξεων |

Προτεινόμενη νομική πράξη: κανονισμός. |

Η χρήση άλλων μέσων δεν ενδείκνυται για τον ακόλουθο/τους ακόλουθους λόγους. Το άρθρο 114 της συνθήκης για τη λειτουργία της Ευρωπαϊκής Ένωσης, το οποίο αποτελεί την πλέον κατάλληλη νομική βάση δεδομένου του πεδίου εφαρμογής της δράσης, παρέχει περιθώρια επιλογής μεταξύ κανονισμού και οδηγίας. Προκειμένου να επιτευχθεί η μέγιστη εναρμόνιση για τις χημικές ουσίες που καλύπτονται από το νομικό μέσο, και κατά περίπτωση, για τις συγκεντρώσεις των εν λόγω χημικών ουσιών, ένας κανονισμός είναι πιο κατάλληλος. Η εναρμονισμένη προσέγγιση είναι επιθυμητή όχι μόνο όσον αφορά την ασφάλεια αλλά και όσον αφορά τους ενοποιημένους κανόνες για τους οικονομικούς φορείς. Επιπλέον, η νομική πράξη υπό μορφή κανονισμού θα περιορίσει την ανάγκη καθιέρωσης εθνικών μέτρων μεταφοράς κάθε φορά που τροποποιείται ο κατάλογος των χημικών ουσιών στα παραρτήματα (ανάλογα με την εξέλιξη της απειλής). |

Δημοσιονομικός αντικτυποσ |

Η πρόταση δεν έχει αντίκτυπο στον προϋπολογισμό της Ευρωπαϊκής Ένωσης. |

Πρόσθετες πληροφοριεσ |

Προσομοίωση, πιλοτική φάση και μεταβατική περίοδος |

Θα ισχύσει μεταβατική περίοδος για την προτεινόμενη πράξη. |

Ρήτρα επανεξέτασης/αναθεώρησης/λήξης ισχύος |

Η πρόταση περιλαμβάνει ρήτρα επανεξέτασης. |

Ευρωπαϊκός Οικονομικός Χώρος Η προτεινόμενη πράξη παρουσιάζει ενδιαφέρον για τον ΕΟΧ, και ως εκ τούτου πρέπει να επεκταθεί στον Ευρωπαϊκό Οικονομικό Χώρο. |

2010/0246 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κυκλοφορία στην αγορά και τη χρήση πρόδρομων ουσιών εκρηκτικών υλών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠAΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠAΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114,

την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

τη γνώμη της Ευρωπαϊκής Οικονομικής και Κοινωνικής Επιτροπής[8],

τη γνώμη της Επιτροπής των Περιφερειών[9],

Έπειτα από διαβούλευση με τον Ευρωπαίο Επόπτη Προστασίας Δεδομένων,[10]

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Το σχέδιο δράσης για τη βελτίωση της ασφάλειας των εκρηκτικών υλών, το οποίο ενέκρινε το Συμβούλιο στις 18 Απριλίου 2008[11], κάλεσε την Επιτροπή να προβεί σε σύσταση μόνιμης επιτροπής για τις πρόδρομες ουσίες με στόχο την εξέταση μέτρων και την προετοιμασία συστάσεων σχετικά με τον κανονισμό για τις πρόδρομες ουσίες εκρηκτικών υλών που κυκλοφορούν στην αγορά λαμβάνοντας υπόψη τη σχέση κόστους οφέλους.

2. Η μόνιμη επιτροπή για τις πρόδρομες ουσίες, που όρισε η Επιτροπή το 2008, εντόπισε διάφορες πρόδρομες ουσίες εκρηκτικών υλών που είναι πιθανόν να χρησιμοποιούνται για τη διενέργεια τρομοκρατικών επιθέσεων και προέβη σε σύσταση κατάλληλης δράσης σε επίπεδο Ένωσης.

3. Ορισμένα κράτη μέλη έχουν ήδη εκδώσει νομοθετικές, κανονιστικές και διοικητικές διατάξεις σχετικά με τη διάθεση στην αγορά, τη διαθεσιμότητα και την κατοχή συγκεκριμένων χημικών ουσιών και μειγμάτων που μπορούν να χρησιμοποιηθούν ως πρόδρομες ουσίες εκρηκτικών υλών.

4. Οι εν λόγω νομοθετικές και διοικητικές ρυθμίσεις, οι οποίες είναι αποκλίνουσες και ενδέχεται να δημιουργούν φραγμούς στο εμπόριο εντός της Ευρωπαϊκής Ένωσης, θα πρέπει να εναρμονιστούν προκειμένου να διασφαλιστεί η ελεύθερη κυκλοφορία χημικών ουσιών και μειγμάτων εντός της εσωτερικής αγοράς ενώ θα διασφαλίζεται υψηλό επίπεδο προστασίας της υγείας και της ασφάλειας του ευρέος κοινού.

5. Επειδή κάθε τροποποίηση της οδηγίας και των παραρτημάτων της θα απαιτούσε εθνικά μέτρα μεταφοράς στα 27 κράτη μέλη και όλοι οι οικονομικοί φορείς θα πρέπει να διέπονται από τους ίδιους κανόνες, ενδείκνυται περισσότερο η χρήση του κανονισμού ως νομικής πράξης για τη ρύθμιση της κυκλοφορίας στην αγορά και της χρήσης πρόδρομων ουσιών εκρηκτικών υλών.

6. Η αξιοπιστία και η δραστικότητα των εκρηκτικών οικιακής παρασκευής θα πρέπει να μειωθεί με την καθιέρωση ορίων συγκέντρωσης για συγκεκριμένες ουσίες. Τα μέλη του ευρέος κοινού θα πρέπει να μπορούν να χρησιμοποιούν τις εν λόγω ουσίες σε συγκεντρώσεις που υπερβαίνουν τα καθορισμένα κατώτατα όρια εφόσον είναι κάτοχοι σχετικής άδειας. Οι εν λόγω ουσίες θα πρέπει να προμηθεύονται μόνο σε κατόχους τέτοιας άδειας.

7. Επειδή θα ήταν δυσανάλογο να απαγορευτεί η χρήση πρόδρομων ουσιών εκρηκτικών υλών σε επαγγελματικές δραστηριότητες, τα μέτρα που σχετίζονται με την εισαγωγή, την κυκλοφορία στην αγορά και τη χρήση των εν λόγω πρόδρομων ουσιών εκρηκτικών υλών θα πρέπει να ισχύουν μόνο για το ευρύ κοινό.

8. Δεν είναι τεχνικά εφικτή η καθιέρωση ορίων συγκέντρωσης για την εξαμίνη σε δισκία καυσίμου. Θα πρέπει να εγκριθούν μέτρα για τη διευκόλυνση της αναφοράς ύποπτων συναλλαγών κατά το στάδιο λιανικής πώλησης για τα δισκία καυσίμου εξαμίνης και άλλες πρόδρομες ουσίες για τις οποίες δεν υπάρχουν ασφαλείς και κατάλληλες εναλλακτικές.

9. Δεδομένου ότι το εμπόριο πρόδρομων ουσιών εκρηκτικών υλών μπορεί να οδηγήσει σε παράνομη κατασκευή αυτοσχέδιων εκρηκτικών μηχανισμών, τα κράτη μέλη θα πρέπει να εγκρίνουν κανόνες για τις κυρώσεις που θα επιβάλλονται σε περίπτωση παράβασης των διατάξεων του παρόντος κανονισμού. Οι εν λόγω κυρώσεις πρέπει να είναι αποτελεσματικές, αναλογικές και αποτρεπτικές.

10. Για λόγους απλούστευσης, οι υπάρχουσες διατάξεις σχετικά με το νιτρικό αμμώνιο θα πρέπει να περιληφθούν στον παρόντα κανονισμό και οι παράγραφοι 2 και 3 της καταχώρισης 58 του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)[12] θα πρέπει να απαλειφθούν.

11. Βάσει του παρόντος κανονισμού, σε περίπτωση ύποπτων συναλλαγών, τα δεδομένα προσωπικού χαρακτήρα θα πρέπει να υποβάλλονται σε επεξεργασία και να κοινοποιούνται περαιτέρω σε τρίτα μέρη, ενέργεια που συνεπάγεται σοβαρή προσβολή των θεμελιωδών δικαιωμάτων στην ιδιωτική ζωή και του δικαιώματος προστασίας των δεδομένων προσωπικού χαρακτήρα. Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[13] διέπει την επεξεργασία των δεδομένων προσωπικού χαρακτήρα που διενεργείται στο πλαίσιο του παρόντος κανονισμού. Ως εκ τούτου, θα πρέπει να διασφαλίζεται ότι το θεμελιώδες δικαίωμα προστασίας των δεδομένων προσωπικού χαρακτήρα ατόμων των οποίων τα προσωπικά δεδομένα αποτελούν αντικείμενο επεξεργασίας κατ’ εφαρμογή των διατάξεων του παρόντος κανονισμού προστατεύεται κατά τον δέοντα τρόπο, ιδίως κατά την επεξεργασία στο πλαίσιο της χορήγησης άδειας ή της αναφοράς ύποπτων συναλλαγών.

12. Δεδομένου ότι οι τρομοκράτες και οι λοιποί εγκληματίες ενδέχεται να αλλάζουν συχνά τις χημικές ουσίες που χρησιμοποιούν για την κατασκευή εκρηκτικών οικιακής παρασκευής, θα πρέπει να είναι εφικτή η μεταφορά άλλων χημικών ουσιών υπό το καθεστώς του παρόντος κανονισμού, ορισμένες φορές ως επείγουσα ανάγκη.

13. Κατά συνέπεια, η Επιτροπή θα πρέπει να έχει την εξουσία να εκδίδει κατ’ εξουσιοδότηση πράξεις σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης όσον αφορά την τροποποίηση των παραρτημάτων του παρόντος κανονισμού.

14. Δεδομένου ότι ο στόχος του παρόντος κανονισμού, ήτοι ο περιορισμός της πρόσβασης του ευρέος κοινού σε χημικές ουσίες που μπορούν να χρησιμοποιηθούν για την κατασκευή εκρηκτικών οικιακής παρασκευής δεν μπορεί να επιτευχθεί επαρκώς από τα κράτη μέλη και, κατά συνέπεια, λόγω της κλίμακας της δράσης, μπορεί να επιτευχθεί καλύτερα σε ενωσιακό επίπεδο, η Ευρωπαϊκή Ένωση δύναται να εγκρίνει μέτρα σύμφωνα με την αρχή της επικουρικότητας. Σύμφωνα με την αρχή της αναλογικότητας, ο παρών κανονισμός δεν υπερβαίνει τα αναγκαία όρια για την επίτευξη αυτών των στόχων.

15. Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από το Χάρτη των Θεμελιωδών Δικαιωμάτων της Ευρωπαϊκής Ένωσης, και κυρίως την προστασία των δεδομένων προσωπικού χαρακτήρα, την επιχειρηματική ελευθερία, το δικαίωμα ιδιοκτησίας και την αρχή αποφυγής διακρίσεων. Ο παρών κανονισμός πρέπει να εφαρμόζεται από τα κράτη μέλη σε συμμόρφωση με τα ανωτέρω δικαιώματα και αρχές,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός θεσπίζει τους εναρμονισμένους κανόνες σχετικά με τη διάθεση στην αγορά ουσιών ή μειγμάτων που θα μπορούσαν να χρησιμοποιηθούν για παράνομη κατασκευή εκρηκτικών με στόχο τον περιορισμό της διαθεσιμότητάς τους στο ευρύ κοινό.

Άρθρο 2

Πεδίο εφαρμογής

1. Ο παρών κανονισμός ισχύει για τις ουσίες που περιλαμβάνονται στα παραρτήματα και τα μείγματα που περιέχουν τις εν λόγω ουσίες.

2. Ο παρών κανονισμός δεν εφαρμόζεται σε:

α) προϊόντα, όπως ορίζονται στο άρθρο 3 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου[14]·

β) είδη πυροτεχνίας, όπως ορίζονται στην οδηγία 2007/23/ΕΚ του Ευρωπαϊκού Κοινοβουλίου και του Συμβουλίου[15], είδη πυροτεχνίας που προορίζονται για μη εμπορική χρήση, σύμφωνα με το εθνικό δίκαιο, από τις ένοπλες δυνάμεις, την αστυνομία ή τις πυροσβεστικές υπηρεσίες, εξοπλισμό που εμπίπτει στο πεδίο εφαρμογής της οδηγίας 96/98/ΕΚ[16], είδη πυροτεχνίας που προορίζονται για χρήση στην αεροναυπηγική βιομηχανία και καψούλια που έχουν σχεδιασθεί ειδικά για επικρουστικά παιχνίδια·

γ) ουσίες που περιλαμβάνονται στα παραρτήματα και μείγματα που περιέχουν τις εν λόγω ουσίες τα οποία χρησιμοποιούνται από τις ένοπλες δυνάμεις ή τις αρχές επιβολής του νόμου.

Άρθρο 3

Ορισμοί

Για τους σκοπούς του παρόντος κανονισμού, ισχύουν οι ακόλουθοι ορισμοί:

16. ως «διάθεση» νοείται κάθε είδους προμήθεια, επί πληρωμή ή δωρεάν·

17. ως «χρήση» νοείται κάθε μεταποίηση, τυποποίηση, αποθήκευση, επεξεργασία, μείξη, παραγωγή προϊόντος ή άλλη χρησιμοποίηση·

18. ως «ευρύ κοινό» νοείται κάθε φυσικό πρόσωπο το οποίο ενεργεί για σκοπούς που είναι άσχετοι με την εμπορική, επιχειρηματική ή επαγγελματική δραστηριότητά του·

19. ως «ύποπτη συναλλαγή» νοείται κάθε συναλλαγή που αφορά τις ουσίες που περιλαμβάνονται στα παραρτήματα ή τα μείγματα που περιέχουν τις εν λόγω ουσίες, όταν υπάρχουν βάσιμες υποψίες ότι η ουσία ή το μείγμα προορίζεται για την κατασκευή εκρηκτικών οικιακής παρασκευής·

20. ως «μη διαβαθμισμένες ουσίες» νοούνται οι ουσίες που αν και δεν περιλαμβάνονται στα παραρτήματα, αναγνωρίζεται ότι έχουν χρησιμοποιηθεί για την κατασκευή εκρηκτικών οικιακής παρασκευής·

21. ως «οικονομικός φορέας» νοείται κάθε φυσικό ή νομικό πρόσωπο, φορέας του δημοσίου ή κοινοπραξία αυτών των προσώπων και/ή οργανισμών που παρέχει έργα, προϊόντα ή υπηρεσίες στην αγορά·

22. ως «γεωργός» νοείται κάθε φυσικό ή νομικό πρόσωπο ή ομάδα φυσικών ή νομικών προσώπων, ανεξαρτήτως της νομικής ιδιότητας που αποδίδει το εθνικό δίκαιο στην ομάδα και τα μέλη της, του οποίου η εκμετάλλευση βρίσκεται σε έδαφος της Κοινότητας, όπως αναφέρεται στο άρθρο 52 της συνθήκης για τη λειτουργία της Ευρωπαϊκής Ένωσης, και το οποίο ασκεί γεωργική δραστηριότητα·

23. ως «γεωργική δραστηριότητα» νοείται η παραγωγή, η εκτροφή ή η καλλιέργεια γεωργικών προϊόντων, συμπεριλαμβανομένων της συγκομιδής, της άμελξης, της αναπαραγωγής και εκτροφής ζώων για γεωργική εκμετάλλευση, ή της διατήρησης της γης σε καλή γεωργική και περιβαλλοντική κατάσταση, όπως ορίζεται στο άρθρο 5 του κανονισμού (ΕΚ) αριθ. 1782/2003 του Συμβουλίου[17].

Άρθρο 4

Εισαγωγή, διάθεση, κατοχή και χρήση

1. Απαγορεύεται η διάθεση, κατοχή ή χρήση των ουσιών που περιλαμβάνονται στο παράρτημα Ι ή μειγμάτων που περιέχουν τις εν λόγω ουσίες από το ευρύ κοινό, εκτός αν η συγκέντρωση της ουσίας στη διαθέσιμη μορφή είναι μικρότερη ή ίση με τα όρια που καθιερώνονται στο παράρτημα Ι.

2. Κατά παρέκκλιση από την παράγραφο 1, επιτρέπεται η διάθεση, κατοχή και χρήση από το ευρύ κοινό των ουσιών που περιλαμβάνονται στο παράρτημα Ι ή των μειγμάτων που περιέχουν τις εν λόγω ουσίες, εφόσον το άτομο επιδείξει άδεια απόκτησης της ουσίας ή του μείγματος που την περιέχει, η οποία έχει εκδοθεί από αρμόδια αρχή κράτους μέλους.

3. Όταν ένας απλός πολίτης σκοπεύει να εισάγει τις ουσίες που περιλαμβάνονται στο παράρτημα Ι, ή μείγματα που περιέχουν τις εν λόγω ουσίες σε τελωνειακό έδαφος της Ευρωπαϊκής Ένωσης, και η συγκέντρωση της ουσίας ή του μείγματος στη μορφή υπό την οποία εισάγεται είναι υψηλότερη από το όριο που καθιερώνεται στο παράρτημα Ι, το εν λόγω άτομο πρέπει να επιδεικνύει άδεια στο τελωνείο εισόδου, όπως μνημονεύει η παράγραφος 2. Σε περίπτωση αμφιβολίας σχετικά με τη γνησιότητα ή την κανονικότητα της εκδοθείσας άδειας, σύμφωνα με την παράγραφο 2, καθώς και σε περίπτωση που χρειάζονται περαιτέρω πληροφορίες, οι τελωνειακές αρχές επικοινωνούν με τις αρμόδιες αρχές για την έκδοση αδειών τις οποίες έχουν ορίσει τα κράτη μέλη, σύμφωνα με το άρθρο 5.

4. Κατά παρέκκλιση από την παράγραφο 1, επιτρέπεται η διάθεση και η κατοχή νιτρικού αμμωνίου και μειγμάτων που περιέχουν νιτρικό αμμώνιο στους γεωργούς για χρήση ως λίπασμα σε γεωργικές δραστηριότητες, σε συγκεντρώσεις που υπερβαίνουν τα όρια που περιλαμβάνονται στο παράρτημα Ι.

5. Ο οικονομικός φορέας που διαθέτει μια ουσία ή μείγμα σε κάτοχο άδειας από το ευρύ κοινό, σύμφωνα με την παράγραφο 2, πρέπει να προβαίνει σε εξακρίβωση άδειας και τήρηση αρχείου της συναλλαγής.

6. Όταν ένας οικονομικός φορέας σκοπεύει να διαθέσει στο ευρύ κοινό τις ουσίες που περιλαμβάνονται στο παράρτημα Ι, ή μείγματα που περιέχουν τις εν λόγω ουσίες, υπό μορφή της οποίας η συγκέντρωση υπερβαίνει το όριο που καθιερώνεται στο παράρτημα Ι, τότε η συσκευασία φέρει σαφείς ενδείξεις ότι για την αγορά, κατοχή ή χρήση της συγκεκριμένης ουσίας ή μείγματος απαιτείται άδεια, όπως μνημονεύει η παράγραφος 2.

Άρθρο 5

Άδειες

1. Κάθε κράτος μέλος θεσπίζει τους κανόνες που διέπουν τη χορήγηση άδειας που προβλέπεται στο άρθρο 4 παράγραφος 2. Κατά την εξέταση του ζητήματος χορήγησης άδειας, η αρμόδια αρχή του κράτους μέλους λαμβάνει κυρίως υπόψη τη νομιμότητα της προοριζόμενης χρήσης της ουσίας. Η άδεια δεν χορηγείται εάν υπάρχουν βάσιμοι λόγοι που θέτουν υπό αμφισβήτηση τη νομιμότητα της προοριζόμενης χρήσης.

2. Η αρμόδια αρχή δύναται είτε να περιορίζει την περίοδο ισχύος της αδείας σε τρία έτη κατ’ ανώτατο όριο ή να υποχρεώνει τον κάτοχο της άδειας να καταδεικνύει κατά διαστήματα όχι μεγαλύτερα των τριών ετών ότι εξακολουθούν να πληρούνται οι προϋποθέσεις υπό τις οποίες χορηγήθηκε η άδεια. Στην άδεια αναφέρονται οι οικείες ουσίες.

3. Οι αρμόδιες αρχές δύνανται να ζητούν από τους αιτούντες να καταβάλλουν τέλος για την αίτηση χορήγησης άδειας, το οποίο δεν υπερβαίνει τα έξοδα για την επεξεργασία της αίτησης.

4. Η αρμόδια αρχή δύναται να αναστείλει ή να ανακαλέσει την άδεια στην περίπτωση που υπάρχουν βάσιμοι λόγοι ότι δεν πληρούνται πλέον οι προϋποθέσεις υπό τις οποίες χορηγήθηκε η άδεια.

5. Ενστάσεις έναντι οποιασδήποτε απόφασης της αρμόδιας αρχής και διαφορές σχετικά με τη συμμόρφωση με τους όρους της άδειας εξετάζονται από τον κατάλληλο φορέα που είναι υπεύθυνος δυνάμει του εθνικού δικαίου.

6. Οι άδειες που χορηγούνται από τις αρμόδιες αρχές ενός κράτους μέλους ισχύουν σε όλα τα κράτη μέλη. Η Επιτροπή, έπειτα από διαβούλευση με τη μόνιμη επιτροπή για τις πρόδρομες ουσίες, δύναται να καταρτίζει κατευθυντήριες οδηγίες σχετικά με τις τεχνικές λεπτομέρειες των αδειών με στόχο να συμβάλει στην αμοιβαία αναγνώρισή τους.

Άρθρο 6

Αναφορά ύποπτων συναλλαγών και κλοπών

1. Η αναφορά των ύποπτων συναλλαγών των ουσιών που περιλαμβάνονται στα παραρτήματα ή των μειγμάτων που περιέχουν τις εν λόγω ουσίες πραγματοποιείται σύμφωνα με το παρόν άρθρο.

2. Κάθε κράτος μέλος ορίζει ένα εθνικό σημείο επαφής με συγκεκριμένο αριθμό τηλεφώνου και διεύθυνση ηλεκτρονικού ταχυδρομείου όπου θα υποβάλλονται οι αναφορές ύποπτων συναλλαγών.

3. Οι οικονομικοί φορείς που έχουν λόγο να πιστεύουν ότι η προτεινόμενη συναλλαγή, η οποία περιλαμβάνει μία ή περισσότερες ουσίες που αναφέρονται στα παραρτήματα ή μείγματα που περιέχουν τις εν λόγω ουσίες, είναι ύποπτη υποβάλλουν αναφορά αμελλητί στο εθνικό σημείο επαφής του κράτους μέλους στο οποίο προτάθηκε η συναλλαγή, στην οποία, εφόσον είναι εφικτό, περιλαμβάνεται η ταυτότητα του πελάτη.

4. Οι οικονομικοί φορείς αναφέρουν οποιαδήποτε άλλη ύποπτη συναλλαγή σχετικά με τις μη διαβαθμισμένες ουσίες και μείγματα που περιέχουν τέτοιες ουσίες.

5. Οι οικονομικοί φορείς αναφέρουν επίσης σημαντικές κλοπές των ουσιών που περιλαμβάνονται στα παραρτήματα και των μειγμάτων που περιέχουν τις εν λόγω ουσίες στο εθνικό σημείο επαφής του κράτους μέλους στο οποίο έλαβε χώρα η κλοπή.

6. Για τη διευκόλυνση της συνεργασίας μεταξύ των αρμόδιων αρχών και των οικονομικών φορέων, ιδίως όσον αφορά τις μη διαβαθμισμένες ουσίες, η Επιτροπή, έπειτα από διαβούλευση με τη μόνιμη επιτροπή για τις πρόδρομες ουσίες, καταρτίζει και επικαιροποιεί κατευθυντήριες οδηγίες ως βοήθημα στην αλυσίδα εφοδιασμού. Οι κατευθυντήριες οδηγίες παρέχουν κυρίως:

α) πληροφορίες για τον τρόπο αναγνώρισης και κοινοποίησης ύποπτων συναλλαγών·

β) κατάλογο των μη διαβαθμισμένων ουσιών, ο οποίος επικαιροποιείται τακτικά, ώστε η αλυσίδα εφοδιασμού να είναι σε θέση να παρακολουθεί σε εκούσια βάση το εμπόριο των ουσιών αυτών·

γ) άλλες πληροφορίες που ενδεχομένως κρίνονται χρήσιμες.

7. Οι αρμόδιες αρχές των κρατών μελών διασφαλίζουν ότι οι κατευθυντήριες γραμμές που προβλέπονται στην παράγραφο 6 και ο κατάλογος των μη διαβαθμισμένων ουσιών διανέμονται τακτικά κατά τον τρόπο που θεωρούν ενδεδειγμένο οι αρμόδιες αρχές σύμφωνα με τους στόχους των κατευθυντήριων γραμμών.

Άρθρο 7

Προστασία δεδομένων

Κάθε κράτος μέλος διασφαλίζει ότι η επεξεργασία των δεδομένων προσωπικού χαρακτήρα που διενεργείται κατ’ εφαρμογή του παρόντος κανονισμού συμμορφώνεται με την οδηγία 95/46/ΕΚ[18]. Ειδικότερα, κάθε κράτος μέλος διασφαλίζει ότι η επεξεργασία δεδομένων προσωπικού χαρακτήρα που απαιτείται για τη χορήγηση άδειας, σύμφωνα με τα άρθρα 4 και 5 του παρόντος κανονισμού και η αναφορά ύποπτων συναλλαγών σύμφωνα με το άρθρο 6 του παρόντος κανονισμού συμμορφώνεται με την οδηγία 95/46/ΕΚ.

Άρθρο 8

Κυρώσεις

Κάθε κράτος μέλος θεσπίζει κανόνες για τις κυρώσεις που επισύρουν οι παραβάσεις των διατάξεων του παρόντος κανονισμού και λαμβάνει όλα τα αναγκαία μέτρα για τη διασφάλιση της εφαρμογής τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές.

Άρθρο 9

Τροποποίηση των παραρτημάτων

Η Επιτροπή, προκειμένου να ανταπεξέλθει στις εξελίξεις της παράνομης χρήσης χημικών ουσιών ως πρόδρομων ουσιών εκρηκτικών υλών, ή με βάση την έρευνα και τη δοκιμή, μπορεί να εκδίδει τροποποιήσεις στα παραρτήματα με πράξεις κατ’ εξουσιοδότηση σύμφωνα με τα άρθρα 10, 11 και 12. Όταν το επιβάλλουν επιτακτικοί λόγοι επείγουσας ανάγκης, ειδικότερα όταν σημειωθεί απότομη μεταβολή στην εκτίμηση του κινδύνου όσον αφορά την παράνομη χρήση χημικών ουσιών για την κατασκευή εκρηκτικών οικιακής παρασκευής, εφαρμόζεται το άρθρο 13.

Άρθρο 10

Άσκηση της εξουσιοδότησης

1. Ανατίθεται στην Επιτροπή η εξουσία να εκδίδει τις κατ’ εξουσιοδότηση πράξεις που αναφέρονται στο άρθρο 9 για αόριστη διάρκεια.

2. Η Επιτροπή, μόλις εκδώσει μια κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο.

3. Η εξουσία έκδοσης κατ’ εξουσιοδότηση πράξεων που ανατίθεται στην Επιτροπή υπόκειται στις προϋποθέσεις που καθορίζονται από τα άρθρα 11 και 12.

Άρθρο 11

Ανάκληση της εξουσιοδότησης

1. Η εξουσιοδότηση που αναφέρεται στο άρθρο 9 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο.

2. Το όργανο που κίνησε εσωτερική διαδικασία για να αποφασίσει αν πρόκειται να ανακαλέσει την εξουσιοδότηση ενημερώνει τον άλλο νομοθέτη και την Επιτροπή, σε εύλογο χρονικό διάστημα πριν από τη λήψη της τελικής απόφασης, αναφέροντας τις εξουσιοδοτήσεις που ενδέχεται να αποτελέσουν αντικείμενο ανάκλησης, καθώς και τους λόγους της εν λόγω ανάκλησης.

3. Η απόφαση ανάκλησης περατώνει την ανάθεση εξουσιών που προσδιορίζονται στην εν λόγω απόφαση. Αρχίζει να ισχύει αμέσως ή σε μεταγενέστερη ημερομηνία την οποία διευκρινίζει. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης.

Άρθρο 12

1. Το Ευρωπαϊκό Κοινοβούλιο και το Συμβούλιο δύνανται να διατυπώσουν αντιρρήσεις έναντι της κατ’ εξουσιοδότηση πράξης εντός προθεσμίας δύο μηνών από την ημερομηνία κοινοποίησης. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, η προθεσμία αυτή μπορεί να παραταθεί κατά ένα μήνα.

2. Εάν, κατά τη λήξη αυτής της προθεσμίας, το Ευρωπαϊκό Κοινοβούλιο ή το Συμβούλιο δεν διατύπωσαν αντιρρήσεις έναντι της κατ’ εξουσιοδότηση πράξης, τότε δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει την ημερομηνία που η ίδια προβλέπει.

3. Η πράξη κατ’ εξουσιοδότηση μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να αρχίσει να ισχύει πριν από τη λήξη της εν λόγω προθεσμίας εφόσον το Ευρωπαϊκό Κοινοβούλιο και το Συμβούλιο ενημερώσουν την Επιτροπή για την πρόθεσή τους να μην εγείρουν αντιρρήσεις.

4. Εάν το Ευρωπαϊκό Κοινοβούλιο και το Συμβούλιο διατυπώσουν αντιρρήσεις έναντι της κατ’ εξουσιοδότηση πράξης, η πράξη αυτή δεν τίθεται σε ισχύ. Το όργανο που διατυπώνει αντιρρήσεις έναντι της κατ’ εξουσιοδότηση πράξης εκθέτει τους σχετικούς λόγους.

Άρθρο 13

Διαδικασία επείγοντος

1. Η κατ’ εξουσιοδότηση πράξη που εκδίδεται σύμφωνα με τη διαδικασία επείγοντος τίθεται σε ισχύ αμέσως και εφαρμόζεται εφόσον δεν έχει διατυπωθεί αντίρρηση σύμφωνα με την παράγραφο 2. Η κοινοποίηση της πράξης στο Ευρωπαϊκό Κοινοβούλιο και στο Συμβούλιο εκθέτει τους λόγους για τους οποίους γίνεται χρήση της διαδικασίας επείγοντος.

2. Το Ευρωπαϊκό Κοινοβούλιο και το Συμβούλιο δύνανται, εντός προθεσμίας έξι εβδομάδων από την ημερομηνία κοινοποίησης, να προβάλουν αντιρρήσεις έναντι της κατ’ εξουσιοδότηση πράξης. Στην περίπτωση αυτή, η πράξη παύει να εφαρμόζεται. Το όργανο που διατυπώνει αντιρρήσεις έναντι της κατ’ εξουσιοδότηση πράξης εκθέτει τους σχετικούς λόγους.

Άρθρο 14

Τροποποίηση του παραρτήματος XVII του κανονισμού (ΕΚ) αριθ. 1907/2006

Στο παράρτημα XVII του κανονισμού (ΕΚ) αριθ. 1907/2006[19], στην καταχώριση 58 του πίνακα που παρουσιάζει τις ονομασίες ουσιών, των ομάδων ουσιών και των μειγμάτων και τους όρους περιορισμού απαλείφονται οι παράγραφοι 2 και 3 από τη στήλη 2.

Άρθρο 15

Μεταβατική διάταξη

Η κατοχή και χρήση των ουσιών που περιλαμβάνονται στο παράρτημα Ι ή μειγμάτων αυτών των ουσιών που υπερβαίνουν τα όρια συγκέντρωσης που καθορίζονται στο παράρτημα Ι εξακολουθεί να επιτρέπεται για το ευρύ κοινό για διάστημα έως [ 36 μήνες μετά την έκδοση ]

Άρθρο 16

Επανεξέταση

Ο παρών κανονισμός θα επανεξετασθεί [ 5 έτη μετά την έκδοση ].

Άρθρο 17

Έναρξη ισχύος

Ο παρών κανονισμός αρχίζει να ισχύει την [ 18 μήνες μετά την έκδοση ].

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

[τόπος], [ημερομηνία]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

[pic] |

ΠΑΡΑΡΤΗΜΑ 1

Ουσίες που δεν διατίθενται στο ευρύ κοινό υπό καθαρή μορφή ή σε μείγματα που τις περιέχουν, εκτός εάν η συγκέντρωσή τους είναι ίση ή μικρότερη με τα ακόλουθα όρια

Όνομα της ουσίας και αριθμός ευρετηρίου της Chemical Abstracts Service (CAS RN) | Ελάχιστη ποσότητα | Κωδικός Συνδυασμένης Ονοματολογίας (ΣΟ) για αμιγή προϊόντα καθορισμένης χημικής σύστασης τα οποία πληρούν τις απαιτήσεις της σημείωσης 1 κεφάλαιο 28 ή 29 της ΣΟ, αντιστοίχως {βλ. κανονισμό (ΕΚ) αριθ. 948/2009 της Επιτροπής, της 30ής Σεπτεμβρίου 2009, ΕΕ L 287 της 31.10.2009.} | Κωδικός Συνδυασμένης Ονοματολογίας (ΣΟ) για μείγματα ή παρασκευάσματα χωρίς συστατικά μέρη (π.χ. υδράργυρος, πολύτιμα μέταλλα ή μέταλλα σπανίων γαιών ή ραδιενεργές ουσίες) που θα κατέτασσαν την ουσία υπό άλλο κωδικό ΣΟ {βλ. κανονισμό (ΕΚ) αριθ. 948/2009 της Επιτροπής, της 30ής Σεπτεμβρίου 2009, ΕΕ L 287 της 31.10.2009.} |

Υπεροξείδιο του υδρογόνου (CAS RN 7722-84-1) | 12 % w/w | 2847 00 00 | 3824 90 97 |

Νιτρομεθάνιο (CAS RN 75-52-5) | 30 % w/w | 2904 20 00 | 3824 90 97 |

Νιτρικό οξύ (CAS RN 7697-37-2) | 3 % w/w | 2808 00 00 | 3824 90 97 |

Χλωρικό κάλιο (CAS RN 3811-04-9) | 40 % w/w | 2829 19 00 | 3824 90 97 |

Υπερχλωρικό κάλιο (CAS RN 7778-74-7) | 40 % w/w | 2829 90 10 | 3824 90 97 |

Χλωρικό νάτριο (CAS RN 3811-04-9) | 40 % w/w | 2829 11 00 | 3824 90 97 |

Υπερχλωρικό νάτριο (CAS RN 7601-89-0) | 40 % w/w | 2829 90 10 | 3824 90 97 |

Νιτρικό αμμώνιο (CAS RN 6484-52-2) | 16 % κατά βάρος σε σχέση με το νιτρικό αμμώνιο | 3102 30 90 (σε υδατικό διάλυμα) 3102 30 90 (άλλο) | 3824 90 97 |

ΠΑΡΑΡΤΗΜΑ II

Ουσίες υπό καθαρή μορφή ή σε μείγματα για τις οποίες αναφέρονται οι ύποπτες συναλλαγές.

Όνομα της ουσίας και αριθμός ευρετηρίου της Chemical Abstracts Service (CAS RN) | Κωδικός Συνδυασμένης Ονοματολογίας (ΣΟ) για αμιγή προϊόντα καθορισμένης χημικής σύστασης τα οποία πληρούν τις απαιτήσεις του κεφαλαίου 28 σημείωση 1, του κεφαλαίου 29 σημείωση 1 ή του κεφαλαίου 31 σημείωση 1 στοιχείο β) της ΣΟ, αντιστοίχως {βλ. κανονισμό (ΕΚ) αριθ. 948/2009 της Επιτροπής, της 30ής Σεπτεμβρίου 2009, ΕΕ L 287 της 31.10.2009.} | Κωδικός Συνδυασμένης Ονοματολογίας (ΣΟ) για μείγματα ή παρασκευάσματα χωρίς συστατικά μέρη (π.χ. υδράργυρος, πολύτιμα μέταλλα ή μέταλλα σπανίων γαιών ή ραδιενεργές ουσίες) που θα κατέτασσαν την ουσία υπό άλλο κωδικό ΣΟ {βλ. κανονισμό (ΕΚ) αριθ. 948/2009 της Επιτροπής, της 30ής Σεπτεμβρίου 2009, ΕΕ L 287 της 31.10.2009.} |

Εξαμίνη (CAS RN 100-97-00) | 2921 29 00 | 3824 90 97 |

Θειικό οξύ (CAS RN 7664-93-9) | 2807 00 10 | 3824 90 97 |

Ακετόνη (CAS RN 67-64-1) | 2914 11 00 | 3824 90 97 |

Νιτρικό κάλιο (CAS RN 7757-79-1) | 2834 21 00 | 3824 90 97 |

Νιτρικό νάτριο (CAS RN 7631-99-4) | 3102 50 10 (φυσικό) 3102 50 90 (μη φυσικό) | 3824 90 97 3824 90 97 |

Νιτρικό ασβέστιο (CAS RN 10124-37-5) | 2834 29 80 | 3824 90 97 |

Νιτρικό άλας ασβέστιο-αμμωνίου (CAS RN 15245-12-2) | 3102 60 00 | 3824 90 97 |

[1] ΕΕ L 396 της 30.12.2006, σ. 1.

[2] Όπως τροποποιήθηκε με τον κανονισμό (ΕΚ) αριθ. 552/2009 της Επιτροπής, ΕΕ L 164 της 26.06.2009, σ. 7.

[3] ΕΕ L 230 της 19.8.1991, σ. 1.

[4] 14469/3/05 REV 3.

[5] 8109/08

[6] ΕΕ C 115 της 4.5.2010, σ. 1.

[7] ΕΕ L 281 της 23.11.1995, σ. 31.

[8] ΕΕ C […], […], σ. […].

[9] ΕΕ C […], […], σ. […].

[10] Γνώμη από …..ΕΕ C …..

[11] 8311/08

[12] ΕΕ L 396 της 30.12.2006, σ. 1.

[13] ΕΕ L 281 της 23.11.1995, σ. 31.

[14] ΕΕ L 396 της 30.12.2006.

[15] ΕΕ L 154 της 14.06. 2007

[16] ΕΕ L 46 της 17.2.1997.

[17] ΕΕ L 270 της 21.10.2003.

[18] ΕΕ L 281 της 23.11.1995, σ. 31.

[19] ΕΕ L 396 της 30.12.2006.